**Ministru kabineta noteikumu projekta “Saimnieciskā gada pārskata sagatavošanas kārtība”** **sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likuma par budžetu un finanšu vadību (turpmāk – Likums) 31.panta otrā daļa nosaka, ka Ministru kabinets nosaka kārtību un apjomu, kādā Finanšu ministrija sagatavo saimnieciskā gada pārskatu. Ministru kabineta noteikumu projekta “Saimnieciskā gada pārskata sagatavošanas kārtība” (turpmāk – noteikumu projekts)mērķis ir tuvināt saimnieciskā gada pārskatā uzrādīto informāciju Starptautisko publiskā sektora grāmatvedības standartu (turpmāk – SPSGS) prasībām un vienādot normatīvo regulējumu ar Ministru kabineta 2018.gada 19.jūnija noteikumos Nr.344 “Gada pārskata sagatavošanas kārtība” (turpmāk – MK noteikumi Nr.344) budžeta iestādēm gada pārskata sagatavošanā noteiktajiem pārskatiem un to pielikumiem, lai, sagatavojot konsolidēto saimnieciskā gada pārskatu, būtu pielietotas vienādas normas visos pārskatu konsolidācijas līmeņos.  Noteikumu projekts stāsies spēkā vispārējā kārtībā pēc tā pieņemšanas Ministru kabinetā. Tā normas Finanšu ministrija pirmo reizi piemēros sagatavojot saimnieciskā gada pārskatu (turpmāk – pārskats) par 2019. gadu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts pēc Finanšu ministrijas iniciatīvas saskaņā ar prioritāro pasākumu “Finanšu uzskaites procesu standartizācijas valsts un pašvaldību iestādēs nodrošināšana” (2015. – 2018. gads), lai nodrošinātu finanšu pārskatu atbilstību SPSGS pamatnostādnēm un sniegtu pārskata lietotājiem informāciju saskaņā ar starptautiski atzītu labāko praksi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pamatojoties uz Likuma 31.panta otro daļu, kas nosaka, ka Ministru kabinets nosaka kārtību un apjomu, kādā Finanšu ministrija sagatavo saimnieciskā gada pārskatu, izstrādāti Ministru kabineta 2012.gada 29.maija noteikumi Nr.375 “Saimnieciskā gada pārskata sagatavošanas kārtība” (turpmāk – MK noteikumi Nr.375).  Noteikumu projekts izstrādāts, ņemot vērā SPSGS prasības, kuras izvērtēja prioritārā pasākuma “Finanšu uzskaites procesu standartizācijas valsts un pašvaldību iestādēs nodrošināšana” (2015. – 2018. gads) realizācijas periodā, piemērojot tās Latvijas situācijai, Valsts kontroles revīziju ietvaros izteiktos ieteikumus un, vērtējot administratīvā sloga mazināšanas iespējas, pilnveidojot administratīvos datus un vērtējot līdzīgas informācijas sniegšanas prasības Eiropas Savienības dalībvalstīs un privātajā sektorā.  Pamatojoties uz iepriekš minēto, sagatavots jauns noteikumu projekts, kas aizstās MK noteikumus Nr. 375.  Ar noteikumu projekta regulējumu paredzēts, ka saimnieciskā gada pārskats sniegs patiesāku un pilnīgāku informāciju par valsts un pašvaldību budžeta iestāžu un valsts konsolidēto finanšu stāvokli un tā izmaiņām pārskata gada laikā, un nodrošinās salīdzināmāku informāciju ar citām Eiropas Savienības dalībvalstīm.  Informācijas sniegšana par valsts budžeta ieņēmumiem pēc uzkrāšanas principa  2021.gada pārskatā pirmo reizi pēc uzkrājuma principa uzrādīs Valsts ieņēmumu dienesta (turpmāk – VID) administrētos valsts budžeta nodokļus un uzņēmējdarbības riska valsts nodevas ieņēmumus. Saskaņā ar Likuma 2017.gada 23.novembra grozījumiem (stājās spēkā 2018.gada 1.janvārī) paredzēts, ka pirmo reizi par 2021. gadu arī VID sagatavos un sniegs Valsts kasei ikgadējo pārskatu.  Notikumi pēc bilances datuma  Noteikumu projektā iekļautas definīcijas, kas skaidro, kas ir koriģējoši un nekoriģējoši notikumi pēc bilances datuma, kā arī nosaka šo notikumu iekļaušanu saimnieciskā gada pārskatā termiņu un apjomu. Ministriju, citu centrālo valsts iestāžu un pašvaldību koriģējošu un nekoriģējošu notikumu pēc bilances datuma izvērtēšanu un lēmuma pieņemšanu par iekļaušanu/neiekļaušanu saimnieciskā gada pārskatā nodrošinās Valsts kase saskaņā ar saņemto informāciju par šiem notikumiem no ministrijām vai pašvaldībām. Informāciju par koriģējošiem vai nekoriģējošiem notikumiem pēc bilances datuma, kas sniegta pēc noteikumu projektā noteiktā datuma – 15.augusta, Valsts kase saimnieciskā gada pārskatā nesniedz.  Būtiskuma līmeni informācijas iekļaušanai saimnieciskā gada pārskatā nosaka Valsts kases.  Noteikumu projektā iekļautas arī šādas normas:  ***Par finanšu pārskata pielikumu***  Finanšu pārskata pielikums sniedz skaidrojumu par finanšu pārskatos – valsts konsolidētajā bilancē, pārskatā par darbības finansiālajiem rezultātiem, pašu kapitāla izmaiņu pārskatā un naudas plūsmas pārskatā, norādītajiem posteņiem vai norāda posteņu detalizētāku sadalījumu.  Finanšu pārskata pielikums sastāv no grāmatvedības uzskaites principu apraksta, gada pārskata sagatavošanas principu apraksta, finanšu instrumentu risku pārvaldīšanas apraksta un finanšu pārskata posteņu skaidrojuma.  Finanšu pārskata posteņu skaidrojumu sagatavošanai Valsts kase izmanto informāciju, kas ir saņemta no konsolidācijā iesaistītajām iestādēm. Noteikumu projektā noteikts, ka finanšu pārskata posteņu skaidrojumu sagatavo Valsts kases noteiktajā kārtībā un apjomā.  Finanšu pārskata posteņu skaidrojumu ietver piezīmēs, kas iekļautas finanšu pārskata skaidrojumā. Piezīmes ir numurētas. Viena pārskata posteņa skaidrojumu iespējams norādīt gan konkrētā piezīmē, gan apvienot ar cita pārskata posteņa skaidrojumu visaptverošajā piezīmē.  Finanšu pārskata pielikumā iekļauta prasība par grāmatvedības uzskaites principu aprakstu, kas sniedz informāciju par finanšu pārskatu posteņu uzskaites pamatprincipiem.  Finanšu pārskata pielikumā iekļauta prasība par pārskata sagatavošanas principu aprakstu, kas sniedz informāciju par pārskata sagatavošanas un konsolidācijas pamatprincipiem.  Noteikumu projektā, atbilstoši SPSGS, ietvertas prasības informācijas uzrādīšanai par finanšu instrumentiem, iekļaujot tās finanšu instrumentu risku pārvaldīšanas aprakstā un finanšu pārskata skaidrojumā.  ***Par budžeta izpildes pārskata pielikumu***  Noteikumu projektā noteikts, ka budžeta izpildes pārskata pielikums sastāv no:   * konsolidētā valsts budžeta izpildes pārskata, kas iekļauj:   + informāciju atbilstoši likuma par valsts budžetu attiecīgajam saimnieciskajam gadam (turpmāk – likums par valsts budžetu) pielikumos noteiktai struktūrai;   + valsts konsolidēto ziedojumu un dāvinājumu izpildes pārskatu;   + no valsts budžeta daļēji finansētu atvasinātu publisku personu un budžeta nefinansētu iestāžu konsolidēto pamatdarbības izpildes pārskatu; * konsolidētā pašvaldību budžeta izpildes pārskata, kas iekļauj:   + pašvaldību konsolidēto pamatbudžeta izpildes pārskatu;   + pašvaldību konsolidēto speciālā budžeta izpildes pārskatu;   + pašvaldību konsolidēto ziedojumu un dāvinājumu izpildes pārskatu; * skaidrojumiem par konsolidētā kopbudžeta izpildi, konsolidētā valsts budžeta izpildi un konsolidēto pašvaldību budžetu izpildi, ietverot tajos informāciju par budžetu izstrādāšanas un klasifikācijas principiem, piemēram, norādot informāciju, ka budžeti izstrādāti saskaņā ar naudas plūsmas principu, kā arī sniedz informāciju par budžeta veidiem, kas iekļauti attiecīgajā konsolidētajā pārskatā.   Noteikumu projektā noteikts, ka ziedojumu un dāvinājumu un no valsts budžeta daļēji finansētu atvasinātu publisku personu un budžeta nefinansētu iestāžu konsolidēto pamatdarbības izpildi un pašvaldību konsolidēto budžetu pa budžeta veidiem – atbilstoši likumā par valsts budžetu noteiktai *kopsavilkumu* detalizācijas pakāpei, kas nozīmē, ka šie pārskati saturēs tik detalizētu informāciju, kā tas ir likumā par valsts budžetu pārskata gadam, *piemēram*, bija likumā “Par valsts budžetu 2019.gadam” no 4.pielikuma sākuma daļas līdz izklāstam pa resoriem.  Piemēram, informāciju atbilstoši likuma par valsts budžetu pielikumos noteiktai struktūrai galvenokārt sagatavo, uzrādot budžeta izpildes un plāna datus par pārskata gadu vai iepriekšējo pārskata gadu, bet informāciju par valsts budžeta ilgtermiņa saistību maksimāli pieļaujamiem apjomiem sagatavo, ņemot vērā šī likuma pielikumā ietverto salīdzinošo informāciju, t.i. budžeta izpildes datus uzrāda par pārskata gadu, savukārt plānu – par pārskata gadu un turpmākiem gadiem.  Skaidrojumā par konsolidētā kopbudžeta izpildi sniedz informāciju par pārskata datu struktūru un salīdzinošo informāciju par pārskata gadu un iepriekšējo pārskata gadu.  Skaidrojumā par valsts vai pašvaldību konsolidētā budžeta izpildi ietver informāciju par nozīmīgāko posteņu izmaiņām un notikumiem, kas ir ietekmējušas izmaiņas. Informāciju sagatavo pa budžeta veidiem.  Skaidrojumā par valsts konsolidētā budžeta izpildi norādīs informāciju par valsts budžeta daļēji finansētu atvasinātu publisku personu un budžeta nefinansētu iestāžu budžeta izpildi un iekļaus informāciju par valsts aģentūru budžeta izpildi.  Noteikumu projektā noteikts pārskata sagatavošanas veids un tā publicēšana:   * pārskatu sagatavo elektroniska dokumenta veidā un to paraksta finanšu ministrs un Valsts kases pārvaldnieks; * nerevidētu pārskatu un revidētu pārskatu publicē Valsts kases tīmekļa vietnē, kā arī šo pārskatu publicēšanas termiņus.   Noteikumu projektā noteikts, ka Valsts kase izstrādā pārskata veidlapas un publicē tās Valsts kases tīmekļa vietnē. Valsts kase izvērtējusi pārskata saturu un veidlapās sniedzamo informāciju, kā arī to, ka:   * veidlapās sniedzamā informācija ir konsolidētā informācija no MK noteikumos Nr.344 un budžeta iestāžu pārskatu sagatavošanas vadlīnijās detalizēti aprakstītajām pārskatu veidlapām; * pārskata sagatavošana un konsolidēšana tiek veikta ePārskatu sistēmā pēc vienotām pārskatu sagatavošanas veidlapām visos konsolidācijas līmeņos; * un ņemot vērā Valsts kancelejas 2019.gada 14.novembra prezentācijā ietvertos priekšlikumus par normatīvisma mazināšanu veidlapās normatīvajos aktos, ka:   + jāizslēdz likumā dotais deleģējums Ministru kabinetam apstiprināt veidlapu;   + ja nepieciešams, likumā jānosaka vai jāprecizē iesniedzamās ziņas (veidlapā norādāmo informāciju);   + veidlapas dizainu un formu kā ilustratīvu materiālu iestāde publicē savā tīmekļa vietnē.   Ņemot vērā iepriekš minēto, Valsts kase, izstrādājot normatīvo regulējumu, pārskatu veidlapas nav ietvērusi noteikumu projektā, bet to dizainu un formu kā ilustratīvu materiālu publicēs Valsts kases tīmekļa vietnē.  Vienlaikus Valsts kases tīmekļa vietnē jau ir pieejamas gada pārskata sagatavošanas vadlīnijas budžeta iestādēm, adrese:  <https://www.kase.gov.lv/metodika/rokasgramatas-un-vadlinijas/vadlinijas>,  kurās sniegts detalizēts apraksts par pārskata veidlapās sniedzamo informāciju un tajās noteiktie pamatprincipi piemērojami, sagatavojot un konsolidējot saimnieciskā gada pārskatu un tā:   * finanšu pārskata veidlapas; * budžeta izpildes pārskata veidlapas.   Noslēguma jautājumos ietvertas šādas normas:   * sagatavojot 2019.gada pārskatu nesniedz informāciju par grāmatvedības uzskaites principu maiņas ietekmi uz pārskata gada rezultātiem un būtisku iepriekšējo gadu kļūdu labojumiem uz pārskata gada sākumu. Šis normatīvais regulējums saskaņots ar MK noteikumos Nr.344 noteikto; * pašvaldību konsolidēto speciālā budžeta izpildes pārskatu un salīdzināmo informāciju sagatavo tikai par 2019.gadu, jo saskaņā ar Likuma 3.panta 2.1 daļu, kurā noteiktais stājas spēkā ar 2020.gada 1.janvāri, pašvaldību budžeti sastāv no pamatbudžeta, ziedojumiem un dāvinājumiem; * šajos noteikumos minētos ikgadējos pārskatus pirmo reizi konsolidēs, sagatavojot 2021.gada pārskatu.   Noteikumu projektā noteiktais regulējums veicinās to, ka finanšu pārskats sniegs pilnīgāku un skaidrāku informāciju par valsts finanšu stāvokli, tas atbildīs labākai starptautiskai praksei un SPSGS tiktāl, ciktāl tas būs atbilstoši Latvijas situācijai, tai skaitā par VID administrēto valsts budžeta ieņēmumu uzskaiti. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Valsts kase. |
| 4. | Cita informācija | Atbilstoši Likuma 31. panta otrajai daļai saimnieciskā gada pārskatu sagatavo Finanšu ministrija (Valsts kase).  MK noteikumu normas pirmo reizi piemēros, sagatavojot saimnieciskā gada pārskatu par 2019.gadu.  MK noteikumu projekta 10.punktā noteikts, ka pārskatu sagatavo atbilstoši sekojošos normatīvajos aktos noteiktajiem pamatprincipiem:   * budžeta jomā – Likumam un likumam par valsts budžetu; * grāmatvedības jomā – likumam “Par grāmatvedību” un Ministru kabineta 2018.gada 13.februāra noteikumiem Nr.87 “Grāmatvedības uzskaites kārtība budžeta iestādēs”; * budžeta iestāžu gada pārskatu sagatavošanas jomā – MK noteikumiem Nr.344 un ievērojot budžeta iestāžu gada pārskata sagatavošanas vadlīnijas.   Pārskata apstiprināšanas publiskošanai datums ir datums, kad Valsts kontrole sniegusi atzinumu par saimnieciskā gada pārskatu un Finanšu ministrija saimnieciskā gada pārskatu kopā ar Valsts kontroles atzinumu iesniegusi Ministru kabinetam.  Informācija par konsolidācijā iesaistīto vienību (t.sk. par pašvaldību, centrālās valdības un vispārējās valdības konsolidācijas posteņiem (izņemot kapitālsabiedrības līmeņiem)) gada pārskatiem būs pieejama Valsts kases tīmekļa vietnē.  1.jūlijā Valsts kase savā tīmekļa vietnē publicēs finanšu ministra sagatavoto un Valsts kontrolei iesniegto (nerevidētu) saimnieciskā gada pārskatu.  Valsts kase vienlaikus ar saimnieciskā gada pārskatu sagatavo un publicē savā tīmekļa vietnē papildu informāciju:   * valsts budžeta aizdevumi un aizdevumu atmaksas saimnieciskajā gadā; * kopsavilkums par valsts aizdevumiem saimnieciskajā gadā; * valsts izsniegto galvojumu saraksts uz saimnieciskā gada beigām; * valsts ārējais parāds saimnieciskā gada beigās; * valsts iekšējais parāds saimnieciskā gada beigās.   Gada pārskata finanšu un nefinanšu informāciju sagatavo, ievērojot šādas kvalitātes pazīmes:   * + patiesums – iekļautā informācija ir pilnīga un neitrāla (objektīva), un tajā nav būtisku kļūdu, lai informācijas lietotāji var paļauties, ka ir norādīta visa informācija, kas bija jānorāda, vai ir pamatoti iemesli uzskatīt, ka šāda informācija tiks norādīta. Pieņemot lēmumus par novērtējumu, ievēro piesardzības principu, lai aktīvus un ieņēmumus nenovērtētu par augstu, bet saistības un izdevumus – par zemu;   + nozīmīgums – informācija ir nozīmīga, ja tās nenorādīšana vai neprecīza norādīšana var ietekmēt gada pārskata lietotāju lēmumus, kuri pieņemti, pamatojoties uz šo informāciju. Šāda informācija apstiprina vai maina pagātnes vai tagadnes pieņēmumus un novērtējumus un atklāj valsts vai pašvaldību budžetu plānoto darbību, mērķus, resursu avotus un izdevumus;   + saprotamība – informāciju norāda tā, lai gada pārskata lietotāji izprastu, kā konkrēti darījumi vai notikumi ietekmē valsts vai pašvaldību budžetu finansiālo stāvokli vai darbības finansiālos rezultātus pārskata gadā vai nākotnē;   + savlaicīgums – informācijas sniegšanas termiņš nodrošina iespēju to izmantot, izvērtējot pagātnes, tagadnes vai nākotnes notikumus, apstiprinot vai mainot iepriekšējos pieņēmumus un novērtējumus;   + salīdzināmība – nodrošina iespēju identificēt līdzības un atšķirības starp diviem apstākļu kopumiem. Grāmatvedības uzskaites principus lieto konsekventi. Posteņu uzskaitījums un klasifikācija visos pārskata periodos ir vienāda, izņemot gadījumu, ja posteņu uzskaitījuma un klasifikācijas maiņa ir paredzēta normatīvajos aktos budžeta un finanšu jomā. Savstarpēji salīdzināmi dati atbilst cits citam dažādos pārskatos un to pielikumos;   + pārbaudāmība – nodrošina, ka grāmatvedības jautājumos kvalificēta trešā persona, veicot informācijas pārbaudi vai šīs informācijas atkārtotu sagatavošanu, nonāktu pie tāda paša secinājuma, pie kāda nonākusi Finanšu ministrija (Valsts kase), sagatavojot pārskatu. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts šo jomu neskar. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Saimnieciskā gada pārskatu izmanto Centrālā statistikas pārvalde, Latvijas Banka, starptautiskās organizācijas, reitingu aģentūras un investori, Latvijas Republikas iedzīvotāji. Pieņemot noteikumu projektu, ieinteresētās puses varēs saņemt informāciju par valsts un pašvaldību budžetu finanšu stāvokli atbilstoši vienotiem grāmatvedības uzskaites principiem un starptautiski atzītai pārskatu sniegšanas labākai praksei, kā arī par valsts un pašvaldību budžeta izpildi. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projekta izstrādi ir publicēta Valsts kases tīmekļa vietnē “Sabiedrības līdzdalība” – “Tiesību aktu projekti” un Finanšu ministrijas tīmekļa vietnē sadaļā “Sabiedrības līdzdalība” – “Tiesību aktu projekti” – “Grāmatvedības politika”. Līdz ar to sabiedrības pārstāvji var līdzdarboties noteikumu projekta izstrādē, rakstveidā sniedzot viedokļus par to. Tāpat sabiedrības pārstāvji varēs sniegt viedokļus par noteikumu projektu pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Sabiedrības pārstāvji var līdzdarboties noteikumu projekta izstrādē, rakstveidā sniedzot viedokļus par projektu, kas 2020.gada 10.februārī publicēts Finanšu ministrijas tīmekļa vietnē sadaļā “Sabiedrības līdzdalība” – “Tiesību aktu projekti” – “Grāmatvedības politika”, adrese:  <https://www.fm.gov.lv/lv/sabiedribas_lidzdaliba/tiesibu_aktu_projekti/gramatvedibas_politika/#project636>  un Ministru kabineta tīmekļa vietnē sadaļā “Valsts kanceleja” – “Sabiedrības līdzdalība”, adrese: [https://mk.gov.lv/content/ministru– kabineta– diskusiju– dokumenti](https://mk.gov.lv/content/ministru-kabineta-diskusiju-dokumenti);  kā arī Valsts kases tīmekļa vietnē “Sabiedrības līdzdalība” – “Tiesību aktu projekti”, adrese:  [https://www.kase.gov.lv/valsts– kase/sabiedribas– lidzdaliba](https://www.kase.gov.lv/valsts-kase/sabiedribas-lidzdaliba) |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi nav saņemti. |
| 4. | Cita informācija | Sabiedrība pēc normatīvā akta pieņemšanas tiks informēta ar publikāciju oficiālajā izdevumā "Latvijas Vēstnesis" un bezmaksas normatīvo aktu datu bāzē www.likumi.lv. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu ministrija un Valsts kase. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē pārvaldes funkcijas un institucionālo struktūru, tas tiks realizēts esošo cilvēkresursu un finansējuma ietvaros.  Jaunas institūcijas netiks izveidotas, kā arī nav paredzēta esošu institūciju likvidācija vai reorganizācija. |
| 3. | Cita informācija | Nav. |

Finanšu ministrs J.Reirs

Šuksta 67094210

[irena.suksta@kase.gov.lv](mailto:irena.suksta@kase.gov.lv)